На сустрэчы з прафесарска-выкладчыцкім складам абласнога інстытута развіцця адукацыі абмяркоўваліся і пытанні профільнай і інклюзіўнай адукацыі. Профільнае навучанне — гэта добра, але ж яго нельга ўспрымаць як выключна падрыхтоўку да паступлення ва ўстановы вышэйшай адукацыі. Нельга, каб дзеці канцэнтравалі сваю ўвагу толькі на тых прадметах, па якіх ім прыйдзецца здаваць цэнтралізаванае тэсціраванне. Акрамя таго, профільнае навучанне павінна быць нацэлена не толькі на вышэйшую адукацыю, але і на сярэднюю спецыяльную, і на прафесійна-тэхнічную. Наконт інклюзіўнай адукацыі ёсць меркаванне, што звычайным настаўнікам не хапае навыкаў для таго, каб працаваць з асаблівымі дзецьмі. Магчыма, не будуць лішнімі спецыяльныя курсы ў Інстытуце інклюзіўнай адукацыі для настаўнікаў-прадметнікаў тых устаноў, дзе створаны інклюзіўныя класы.